АҞӘА, жәабран 17 - Sputnik. Акоронавирус инфекциаҟынтә иԥсыз рхыԥхьаӡара жәа-процентк еиҵахеит амчыбжь иалагӡаны ҳәа аанацҳауеит РИА Новости Агәабзиарахьчаразы адунеитә еиҿкаара адыррақәа шьаҭас иҟаҵаны.
Ииасыз амчыбжь азы 81 нызқь ԥсыҭбара рыӡбахә ҳәан.
ВОЗ адыррақәа рыла ицаз амчыбжь азы аҿкра зыхьыз рхыԥхьаӡара 16 процент еиҵахеит уаанӡатәи аасҭа. Иааидкыланы ичмазаҩхеит 2,7 миллион-ҩык.
Убри аан аиҿкаара агәҭынчымра аанарԥшуеит "британиатәи", "алада африкатәи", "бразилиатәи" авирус авариантқәа ралаҵәаразы.
Агәабзиарахьчаразы адунеитә еиҿкаара адыррала "британиатәи" аштамм 94 тәыла рҿа ирбахьеит, "алада африкатәи" – 46 тәыла рҿы, "бразилиатәи" —21 тәыла рҿы.
АҞӘА, хәажәкыра 4 - Sputnik. Амедиагәыԥ "Россия сегодня" еицырдыруа адиктор Иури Левитан ихьӡ зху аицлабра "Ҳаамҭа афырхаҵа" шхацнаркуа рыланаҳәеит.
Ажурналистцәеи аблогерцәеи ԥшь-номинациак: автортә телехәаԥшратә программа, автортә радиопрограмма, аудиоподкаст, авидеоблог рахь инарышьҭыр рылшоит русумҭақәа. Арзаҳалқәа рыдыркылоит 2021 шықәса лаҵара 5 рҟынӡа апроект адаҟьаҿы – асаит ria.ru.
Аицлабра ажиури иалахәуп еицырдыруа ажурналистцәа, ателе, арадиомҩаԥгаҩцәа, амедиаекспертцәа.
Ашорт-лист ркьыԥхьуеит рашәара 15 рзы апроект адаҟьаҿы. Иаиааиз рыхьӡқәа рылаҳәахоит 2021 шықәса рашәара 24 рзы онлаин-форматла.
Номинациацыԥхьаӡа аԥхьахә иартәоит 80 000 мааҭ. Иаиааиз иранашьахоит аԥаратә аԥхьахә, адиплом. 2, 3 аҭыԥ аанызкыло агәаларшәагатә дипломқәа роуеит.
"Аицлабра, зеиԥш дыҟамыз адиктор Иури Борис-иԥа Левитан ихьӡ зху, хацыркхеит "Совинформбюро" 80 шықәса ахыҵра аламҭалаз. Ҳара ҳзы апроект – аҽазныкгьы ҳаамҭа афырхацәа рыӡбахә алацәажәара алнаршоит. Иаҳҭахуп ажурналистцәеи аблогерцәеи рҟыбаҩ аарԥшра рылҳаршарц", - иҳәеит "Россия сегодня" адиректор хада Дмитри Киселев.
Аицлабра алахәылацәа русумҭақәа автортә стиль рымазароуп, аидеиа аоригиналра аҵазароуп, аҟазареи аҟыбаҩи рыдагьы азыӡырҩи ахәаԥшҩи ргәаҵанӡа инеиуазароуп.
Аицлабра хацыркхеит "Совинформбюро" 80 шықәса ахыҵра аламҭалаз. Аџьынџьтәылатә еибашьра аҩбатәи амш азы зшьапы зкыз "Совинформбюро" хыҵхырҭаны ироуит иналукааша жәларбжьаратәи ажәабжьтә маҵзурақәа: Акьыԥхьтә маҵзура "Новости", РИА Новости, Жәларбжьаратәи амедиагәыԥ "Россия сегодня".
Жәларбжьаратәи Аинформациатә маҵзура "Россия сегодня" — жәларбжьаратә медиагәыԥуп. Адунеи аҟны имҩаԥысуа ахҭысқәа зегьы инарҭбааны, оперативла, ишәаны-изаны иазнеины иаанарԥшуеит. Иарахьы аҳәаанырцә иаҵанакуеит: амаҵзуреи арадиои Sputnik, Урыстәыла аҩныҵҟа – РИА Новости, Прайм, ИноСМИ, Украина.ру, Baltnews, ТОК. Амаҵзура иара убасгьы аԥыжәара амоуп урыстәылатәи асоциалтә ҳақәеи аблогқәеи рҟны аиҭаҳәарала. "России сегодня" ажәабжьқәа рзыӡырыҩрра алшоит ателеграм-канал апресс-маҵзураҿы - "Зубовский, 4".
АҞӘА, хәажәкыра 4 - Sputnik. Урыстәыла 2020 шықәса аҩныҵҟа 45 криминал авторитет аҭакԥхықәра иаҵадыргылеит ҳәа аанацҳауеит РИА Новости, Урыстәыла ААР аиҳабы Владимир Колокольцев иҳәамҭа ҵаҵӷәыс иҟаҵаны.
"Ашьауӷатә ҭакԥхықәра иреиҳау ацәгьоуратә ерархиа иатәу 45 хаҿ аҵаркуп. Урҭ рҟынтәи ааҩык Урыстәыла аҵакыра иалцоуп", - иҳәеит Колокольцев 2020 шықәсазтәи аҳасабырбатә еилатәараҿы.
Ахәҭаҷ 210.1 "Иреиҳау ацәгьоуратә ерархиа иатәу " Урыстәыла АЗ аҟны ицәырҵит 2019 шықәсазы. Иара убри ашықәс азы Томск абри ахәҭаҷ даҵаркын аҭыԥантәи акриминалтә авторитет.
Иреиҳау ацәгьоуратә ерархиа иатәу ахаҿы 8-15 шықәса ихақәиҭра далхәыдатәхар ҟалоит, хә-миллион мааҭ ахараԥса ацҵаны. Аҭакԥхықәра иаҵугар рылшоит уаанӡатәи ацәгьоуцәа, аусҭҵаара ацхыраара азҭаз.
АҞӘА, хәажәкыра 5 – Sputnik, Бадри Есиава. Аԥсны ахада Аслан Бжьаниа Гәдоуҭатәи араионтә еизарахь ашәҟәқәа неишьҭит араион ахадас Баграт Боџьгәуа икандидатура ахәаԥшразы ҳәа аанацҳауеит ахада ипресс-маҵзура.
Апресс-маҵзураҿы ишырҳәаз ала адокумент анапы аҵаҩын жәабран 26 рзы.
Баграт Боџьгәуа Гәдоуҭа араион ахада инапынҵақәа назыгӡо ҳәа дҟаҵан Аԥсны ахада Аслан Бжьаниа идҵала 2020 шықәса, лаҵарамзазы. Боџьгәуа ари аҭыԥ аҿы диԥсахит Руслан Ладариа.
Гәдоуҭа араионтә еизара адепутатцәа Боџьгәуа араион ахадас дшьақәыдмырӷәӷәеит ажьырныҳәа 29 азтәи реилатәараҿы. Уи азы бжьык игхеит.
Аконституциатә процедура инақәыршәаны атәыла ахада азин имоуп 30 мшы рыҩныҵҟа аҽазныкгьы Боџьгәуа икандидатура адепутатцәа ирыдигалар, мамзаргьы аҽа кандидатурак рыдигалар.
Аизараҿы ақалақь, араион ахадас зыӡбахә ҳәо икандидатура рыдрымкылар, атәыла ахада азин имоуп аамҭала анапынҵақәа назыгӡо иаҭара.
Араион, Аҟәа ақалақь, аҳабла, ақыҭа ахадас дҟалар илшоит Аԥсны атәылауаҩ, 30 шықәса ирҭысхьоу, 5 шықәса еиҵамкәа аџьатә ԥышәа змоу.